1Tokkonno sibawa ancajino tajang, éh Yérusalém, saba’ tajang asalamakemmu poléni; natappako Allataala sibawa alebbiren-Na.
2Napennoiwi apettangeng linoé, bangsa-bangsaé natongkoi akalemmengeng; iyakiya tajanna PUWANGNGE mompoi ri yasé’mu, cahaya alebbiren-Na mancaji manessai ri yasé’mu.
3Mattinro-tinrosengngi bangsa-bangsaé lao ri tajammu, tattaré’i sining arungngé ri cahaya iya mompoé untu’ alému.
4Itai aga kajajiyang ri mattulilimmu; maddeppungengngi ra’ya’é untu’ lisu ri iko. Ana’-ana’mu worowané poléi polé mabéla, ana’-ana’mu makkunraié naépa’i.
5Muwitanaro hérakko sibawa maccahaya tappamu; masé’ko sibawa maloppo ati. Waramparanna bangsa-bangsaé ritiwii ri iko, asugireng polé ri liweng tasi patabbolloiko.
6Rikatulungngi wanuwammu ri maéga unta, poléi mennang ri Midian sibawa Efa. Polé ri Syéba tiwii tauwé ulaweng sibawa kamennyang, nanapojiwi pangkaukenna PUWANGNGE.
7Bémbé bimbala’na Kédar ritiwii lao ri iko bimbala lai polé ri Nébayot tassadiyai untu’ assompammu. Iyaro akkarobangengngé pésennangiwi atinna PUWANGNGE Napattappai Bola-Na iya pennoé arajang.
8Aga iyaro sajéé pada-pada ellungngé pada-pada jangang-jangang iya luttué lisu?
9Iyanaro sining kappala iya polé mallabu tiwii umma’na Allataala lisu polé ri wanuwa mabélaé. Péra’ sibawa ulaweng natiwi untu’ pojiwi PUWANG Allataalamu; untu’ Allataalana Israélié Iya Pommapaccingngé, iya mébbuéngngi umma’-Na ripakalebbi.
10Makkedai PUWANGNGE lao ri Yérusalém, "Tau laingngé patettongngi matu paimeng témbo’mu, sibawa arung-ngarungngé tumaniko matu. Riyolo Uhukkukko ri laleng cai-Ku, iyakiya makkekkuwangngé Upuwéloi mamaséiko.
11Esso wenni pintu gerbammu tattimpa’i matu, kuwammengngi asugirenna bangsa-bangsaé weddingngi riantara lao ri iko, nasibawang arung-ngarunna mennang selaku tawanang.
12Bangsa sibawa akkarungeng iya dé’é namaélo mattumani ri iko, binasai matu sibawa lennye’i teddeng.
13Abangkakenna ale Libanon ritiwii matu ri iko aju pong berangangngé, camaraé sibawa érué untu’ pancajiwi Bola-Ku mattappa, sibawa pagelloriwi onrok-Ku makkella.
14Ana’-ana’na tenre’ékko poléi suju’, iya puraé pakatunako tunru’i matu, riteppuko matu ‘Kotana PUWANGNGE’, ‘Sion, Kotana Allataala Mapaccinna Israélié’.
15Dé’ narisalaiko matu sibawa ricéccé, sibawa dé’ narileppessang mancaji masino-sino. Upancajiko abangkakeng iya mannennungengngé, onrong arennung untu’ mannennungeng.
16Napiyarako matu bangsa-bangsaé sibawa arung-ngarungngé, pada-pada séddié indo’ piyarai ana’na. Namuwissengngi matu makkedaé Iyya’na PUWANG, Pappassalama’mu, sibawa Allataalana Israél iya mawatangngé Pappaleppe’mu.
17Tiwika ulaweng selaku passulléna gessaé, sibawa péra’ passulléna bessié. Uwéréngngi gessa selaku passulléna ajué, sibawa bessi selaku passulléna batué. Uwébbui matu wanuwammu amang sibawa tennang, nenniya riparéntai sibawa adélé.
18Dé’na gaga karéba passalenna ateddekengngé ri wanuwammu, passalenna ancurukengngé sibawa aruttungengngé ri daéramu. Pada-padai témbo’é Ulinrungiko matu, sibawa mupoji-Ka matu selaku Pappassalama’mu.
19Dé’ muparellu ritappa mata esso ri essoé, sibawa dé’ naparellu ritajangi kéteng ri wennié. Saba’ Iyya PUWANG mancaji tajang mannennungeng ri alému, Utappako sibawa arajak-Ku.
20Untu’ alému engka matu mata esso iya dé’é naengka nalabu, sibawa kéteng iya dé’é naengka nalabu. Saba’ Iyya PUWANG mancaji tajang mannennungeng ri alému maccappa’i matu wettu abbaratammu.
21Tinda’i matu pabbanuwamu sibawa tongeng, nappunnangiwi matu wanuwaé untu’ mannennungeng. Pada-padai mennang cangkokangngé iya alé-Kué tanengngi, untu’ pannessai arajak-Ku.
22Mala kaluwarga iya baiccu’é sibawa matunaé mancajiwi matu bangsa iya battowaé sibawa mawatangngé. Iyya PUWANG tinda masitta, ri wettu iya teppa’é."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn